เวียดนามลดค่าเงินด่องอีก
&#8220;เวียดนาม&#8221; ลดค่าเงินด่องครั้งที่ 6 ในรอบ 3 ปี กระทบสินค้าเกษตรส่งออกของไทย
11 ก.พ. 2554

“เวียดนาม” ลดค่าเงินด่องครั้งที่ 6 ในรอบ 3 ปี กระทบสินค้าเกษตรส่งออกของไทย 
แหล่งข่าวจากศูนย์วิจัยกสิกรไทย เปิดเผยว่า เวียดนามได้ลดค่าเงินด่องเป็นครั้งที่ 6 ในรอบเกือบ 3 ปี ซึ่งครั้งนี้ถือเป็นการลดค่าเงินด่องลง 8.5% อยู่ที่ 20,693 ด่องต่อเหรียญสหรัฐ เป็นระดับการลดค่าเงินที่ถือว่าสูงเมื่อเทียบกับครั้งที่ผ่าน ๆ มา และอาจส่งผลต่อการส่งออกของไทย เพราะตั้งแต่ต้นปีจนถึงขณะนี้เงินบาทอ่อนค่า 2.1% ขณะที่เวียดนามหากลดค่าเงินครั้งนี้ครั้งเดียว ก็ทำให้เงินด่องอ่อนค่าทันที 8.5% จากก่อนหน้านี้เงินด่องอยู่ที่ 18,932 ด่องต่อเหรียญสหรัฐ
“ค่าเงินเป็นแฟคเตอร์เดียวที่เวียดนามได้เปรียบไทย แต่บางอย่างเขาก็สู้เราไม่ได้ แต่ที่แน่คือสินค้าเกษตรจะได้รับผลกระทบ อย่างข้าวถ้าเป็นข้าวเกรดต่ำเวียดนามชนะเราเรื่องการส่งออก แต่ถ้าเป็นข้าวเกรดดีของไทยยังชนะเวียดนาม” แหล่งข่าวจากศูนย์วิจัยกสิกรไทย กล่าว
แหล่งข่าวจากศูนย์วิจัยกสิกรไทย กล่าวว่า เงินบาทเปิดตลาดเช้าอ่อนค่าอยู่ที่ 30.8 บาทต่อเหรียญสหรัฐ จากปิดตลาดวานนี้อยู่ที่ 30.77 บาทต่อเหรียญสหรัฐ สาเหตุที่เงินบาทอ่อนค่ายังไม่ใช่กรณีเงินด่อง แต่เป็นผลจากตัวเลขสหรัฐที่ประกาศออกมาดูดีกว่าที่คาด ส่งผลให้เงินเหรียญสหรัฐแข็งค่า ขณะที่เปิดตลาดเงินสกุลเอเชียอ่อนค่าไปในทิศทางเดียวกัน